የአስቸኳይ ጊዜ አዋጁ መፅደቅ በአገሪቷ ሰላምና መረጋጋት ለማስፈን እንደሚረዳ ተፎካካሪ የፖለቲካ ፓርቲዎች አስታወቁ
የአስቸኳይ ጊዜ አዋጁ መፅደቁ በአገሪቷ ሰላምና መረጋጋት ለማስፈን እንደሚረዳ ተፎካካሪ የፖለቲካ ፓርቲዎች አስታወቁ።ኮማንድ ፖስቱም አዋጁን በጥንቃቄና ህብረተሰቡን ባሳተፈ መልኩ ተግባራዊ እንዲያደርግም ፓርቲዎቹ አሳስበዋል።ኢዜአ ያነጋገራቸው ተፎካካሪ የፖለቲካ ፓርቲዎች በትናንትናው ዕለት የህዝብ ተወካዮች ምክር ቤት ያፀደቀው የአስቸኳይ ጊዜ አዋጅ አስፈላጊና ወቅታዊ መሆኑን ገልፀዋል።የተፈጠረው አለመረጋጋትና የፀጥታ ችግር በመደበኛ ህግ መቆጣጠር ባለመቻሉ በዜጎች ደህንነትና በአገሪቷ ሀብት ላይ እየደረሰ ያለውን ጉዳት ለማስቆም አዋጁ አስፈላጊ መሆኑን ነው የገለጹት።የፓርቲዎቹ አመራር አባላት እንደገለፁት፤ በአሁኑ ወቅት የተፈጠረውን የሰላም ዕጦትና የፀጥታ ችግር ለመፍታት ኮማንድ ፖስቱ ማህበረሰቡን ያሳተፈ ጥረት ማድረግ አለበት።የመላው ኢትዮጵያውያን ብሔራዊ ንቅናቄ (መኢብን) ፕሬዚዳንት ልጅ መስፍን ሽፈራው እንደተናገሩት፤ የአገርና የዜጎችን ደህንነት አደጋ ላይ የጣለውን ሁከትና ዓመፅ ለማስቆም የታወጀው አዋጅ ህግና ስርዓት ጠብቆ ለሚንቀሳቀስ ዜጋ "ዋስትና እንጂ ስጋት ሊሆን አይችልም"።የቅንጅት ለአንድነትና ለዴሞክራሲ ፓርቲ ፕሬዚዳንት አቶ አየለ ጫሚሶ በበኩላቸው፤ ሁከትና ብጥብጡ ብሔር ተኮር እና በርካታ ሰብዓዊና ቁሳዊ ሀብት እያወደመ ነው። ስለዚህ "ይሄንን ለመፍታት ምክር ቤቱ አዋጁን ማፅደቁ ተገቢ ነው" ብለዋል። የኢትዮጵያ ዴሞክራሲያዊ አንድነት ንቅናቄ (ኢዴአን) ሊቀ መንበር አቶ ጉዕሽ ገብረስላሴ እንደተናገሩት፤ በተፈጠረው የፀጥታ ችግር እየደረሰ ያለውን የሰው ህይወትና የሀብት ጉዳት መንግስት በመደበኛ ህግ መቆጣጠር ስላልቻለ የአዋጁ መፅደቅ የሚደገፍ ነው።የአዲስ ትውልድ ፓርቲ (አትፓ) ፕሬዚዳንት አቶ ሰለሞን ታፈሰም "የአስቸኳይ ጊዜ አዋጁ ሰላምና መረጋጋትን በመፍጠር መንግስት የህዝቦችን ጥያቄዎች መመለስ የሚያስችል ሁኔታ የሚፈጥር በመሆኑ መፅደቁ ተገቢ ነው" ይላሉ።ፓርቲዎች ለኢዜአ በሰጡት አስተያየት ኮማንድ ፖስቱ አዋጁን በጥናትና በጥበብ ተግባራዊ እንዲያደርግም አሳስበዋል።የቅንጅት ለአንድነትና ለዴሞክራሲ ፓርቲ ፕሬዚዳንት አቶ አየለ፤ የአስቸኳይ ጊዜ አዋጁ አፈፃፀም ለመከታተል የተሰየመው ቦርድ "አዋጁ ተግባራዊ ሲደረግ በንፁሃን ዜጎች ላይ እንግልት እንዳይደርስ መስራት አለበት" ነው ያሉት።የአዲስ ትውልድ ፓርቲ (አትፓ) ፕሬዚዳንት አቶ ሰለሞንም፤ ኮማንድ ፖስቱ  የአስቸኳይ ጊዜ አዋጁን ኅብረተሰቡን በማሳተፍ በጥበብ እንዲፈፅም አሳስበዋል።የአስቸኳይ ጊዜ አዋጁን የማስፈፀም ኃላፊነት የተሰጠው የኮማንድ ፖስት ፀጥታ ከማስከበር በተጨማሪ የማስተማርና የማነፅ ሥራዎችንም እንዲያከናውን ፓርቲዎቹ አሳስበዋል።መንግስት አዋጁ ፀንቶ በሚቆይበት ጊዜ ለህዝብ ጥያቄዎች ፈጣን ምላሽ የመስጠት ሥራዎች እንዲያከናውንም ፓርቲዎቹ አመልክተዋል።የህዝብ ተወካዮች ምክር ቤት በትናንትናው ዕለት በ395 ድጋፍ፣ በ88 ተቃውሞ እና በ7 ድምፀ ተአቅቦ የአስቸኳይ ጊዜ አዋጅ ማፅደቁ ይታወሳል። (ኢዜአ) 